Diari Oficial de la Generalitat Valenciana


Sumari del DOGV 5752, del 29-04-2008 (2008/5154)

ORDE de 4 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a les iniciatives, bones pràctiques educatives i plans de convivència per a la millora de la convivència i la prevenció de la violència escolar.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5752

Data del DOGV
:   29-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5154


Data del document
:   04-04-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * educació cívica
    * distinció honorífica
    * premi cultural
    * centre d'ensenyament
    * violència

ORDE de 4 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a les iniciatives, bones pràctiques educatives i plans de convivència per a la millora de la convivència i la prevenció de la violència escolar. [2008/5154]
L'experiència de conviure ha de ser una oportunitat per a aprendre, per la qual cosa els conflictes, presents en les vides de tots nosaltres, han d'afrontar-se i aprofitar-se com a oportunitats per al creixement i la maduració personal. Així, és la nostra responsabilitat procurar que es promoguen els mitjans i recursos necessaris perquè estos es gestionen de manera intel·ligent i pacífica.
Se'ns presenta el repte d'aprendre a conviure amb el conflicte de manera positiva i desvincular la violència com una resposta acceptable. Per a això és fonamental treballar per a enfortir les relacions entre els membres de la comunitat educativa, perquè estes són la base per a aconseguir una educació de qualitat que garantisca l'equitat i la igualtat d'oportunitats per als nostres alumnes.
La col·lisió d'interessos, les disputes, el conflicte, en definitiva, són part consubstancial a qualsevol organització i, per tant, a la vida i als centres educatius. La diversitat que impregna les nostres societats i, al seu torn, el sistema educatiu, ha de ser un focus que ens enriquisca.
Així, la Llei Orgànica 2/2006, de 3 de maig, d'Educació (LOE), establix en l'article 2, com a fins del sistema educatiu espanyol, en el punt 1.a, el ple desenrotllament de la personalitat i de les capacitats dels alumnes; en el punt 1.b, l'educació en el respecte dels drets i llibertats fonamentals, en la igualtat de drets i oportunitats entre hòmens i dones; i en el punt 1.c, l'educació en l'exercici de la tolerància i de la llibertat dins dels principis democràtics de convivència, així com la prevenció de conflictes i la resolució pacífica d'estos.
El mateix text legal, en l'article 13.e establix com a objectiu de l'educació infantil relacionar-se amb els altres i adquirir progressivament pautes elementals de convivència i relació social, així com exercitar-se en la resolució pacífica de conflictes.
En l'àmbit de la Comunitat Valenciana, des de la creació de l'Observatori per a la Convivència Escolar, per mitjà del Decret 233/2004, de 22 d'octubre, del Consell de la Generalitat, disposem d'un òrgan consultiu al servici de la comunitat educativa. La seua comesa és el desenrotllament de mesures que faciliten una anàlisi i un estudi rigorosos del clima de convivència en els nostres centres educatius. Després de valorar esta informació, la seua missió és establir iniciatives per a tractar de previndre la violència i promoure la convivència, així com contribuir a la millora del clima escolar.
La sistematització d'estes línies de treball dóna lloc al Pla Previ, presentat al Consell de la Generalitat el 30 de setembre de 2005. Concebut com una estratègia global, el Pla Previ recull mesures dissenyades tant per a afrontar la violència en el medi escolar, com per a afavorir la bona convivència en les escoles i els instituts. Estes mesures es dividixen en tres tipus: les dirigides al sistema educatiu, les dirigides a la població en risc i les dirigides a la societat en el seu conjunt.
Entre les mesures de prevenció dirigides al sistema educatiu, es preveu premiar aquelles pràctiques i iniciatives escolars que es reconeguen per la seua beneficiosa influència en les relacions entre els membres de la comunitat educativa, així com aquelles que destaquen per la seua vàlua per a promoure entre l'alumnat actituds i valors democràtics i solidaris a través d'iniciatives que potencien tant el treball cooperatiu com el diàleg i la mediació.
De la mateixa manera, l'Orde de 31 de març de 2006 (DOCV núm. 5255, de 10 de maig de 2006), de la conselleria de Cultura, Educació i Esport, regula el pla de convivència dels centres docents. Esta, en l'article segon, establix que els centres docents fomentaran la convivència entre els membres de la comunitat educativa a través de plans integrals d'actuació que prevegen la prevenció de situacions conflictives i la resolució pacífica de conflictes. A més, atés el cas, preveuran el tractament i la rehabilitació de l'alumnat el comportament del qual supose un desajust respecte a les normes de convivència del centre.
Per a afavorir la posada en marxa dels plans de convivència i potenciar les bones pràctiques, l'any 2006 es van convocar per primera vegada, i es van repetir en 2007, els premis de la Comunitat Valenciana a les iniciatives, bones pràctiques educatives i plans de convivència i a la prevenció de la violència escolar, per Orde de 14 de febrer de 2006 (DOCV núm. 5220, de 16 de març de 2006), de la conselleria de Cultura, Educació i Esport. Amb la intenció de continuar en esta línia, i després del positiu balanç exposat pels centres que van participar en la primera experiència, es tornen a convocar els premis per al curs 2006/2007.
Per tot el que s'ha exposat anteriorment, no es pot ser alié a la labor que des dels centres educatius es realitza en pro d'una bona convivència escolar, que tan beneficiosa es revela en el desenrotllament d'actituds i comportaments que facen possible unes relacions humanes saludables i responsables. Els conflictes, accions disruptives i, en general, les conductes dissocials, poden arribar a interferir en el clima escolar. Per això, la bona gestió dels centres i les bones pràctiques que s'hi desenrotllen amb vista a una millora d'estos i la resolució pacífica de conflictes, han de ser reconegudes adequadament.
La present convocatòria té la intenció d'incentivar aquelles bones pràctiques que promoguen la convivència, la prevenció de la violència escolar i la mediació. Amb això es pretén estimular iniciatives que oferisquen al professorat i a l'alumnat l'ocasió de reflexionar, i afavorir el desenrotllament d'actituds i comportaments positius en el si de la institució escolar.
Per això, i fent ús de les atribucions conferides per l'article 28.e de la Llei 5/1983, de 30 de desembre, del Consell,
ORDENE
Primer. Objecte
L'objecte de la present orde és convocar els Premis 2008 de la Comunitat Valenciana a les iniciatives, bones pràctiques educatives i plans per al desenrotllament de la convivència i la prevenció de la violència escolar, posades en pràctica per a la promoció i el desenrotllament de la convivència i la prevenció de la violència escolar, així com aprovar les bases per les quals es regirà la convocatòria, que s'inclouen com a annex I en la present orde i el model de sol·licitud que figura com a annex II.
Segon. Finançament
El finançament dels Premis 2008 concedits als centres docents públics, s'abonaran a càrrec del capítol II, del programa pressupostari 22.37.06.606.66 dels pressupostos de la Generalitat per a l'any 2008, per un import global màxim de 45.000 euros.
El finançament dels Premis 2008 concedits als centres docents privats concertats, s'abonaran a càrrec del capítol IV, de la línia de subvenció T6022000 del programa pressupostari 08.38.71.370.00 dels pressupostos de la Generalitat per a l'exercici 2008, per un import global màxim de 45.000 euros.
DISPOSICIONS FINALS
Primera
Es delega en la directora general d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir els premis, i se l'autoritza per a adoptar les mesures necessàries per al compliment i desenrotllament d'esta orde i també per a resoldre i notificar totes les incidències que es plantegen en la seua interpretació i execució.
Segona
Les ajudes contingudes en esta orde no requerixen notificació a la Comissió Europea, d'acord amb l'article 7.4 del Decret 147/2007 de Consell de 7 de setembre, atés que van destinades a entitats públiques i per a actuacions que no suposen la realització d'activitats econòmiques, que puguen suposar falsejament de la competència en els intercanvis comercials dels estats membres, no reunint tots els requisits per a ser considerada ajuda d'estat als efectes de l'article 87.1 del Tractat CE.
Tercera
La present orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb els articles 107,116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei reguladora de la Jurisdicció Contenciosa Administrativa, els centres privats concertats podran interposar recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
València, 4 d'abril de 2008
El conseller d'Educació,
ALEJANDRO FONT DE MORA TURÓN
Annex I
Bases per les quals es convoquen els Premis 2008 de la Comunitat Valenciana a les iniciatives, bones pràctiques educatives i plans de convivència per al desenrotllament de la convivència i la prevenció de la violència escolar.
Primera. Objectius
Els objectius d'esta convocatòria són els següents:
- Promoure l'educació en la convivència com a part de l'educació integral de les alumnes i dels alumnes.
- Potenciar en els centres docents els valors de tolerància, acceptació mútua i solidaritat, a fi que les alumnes i els alumnes siguen persones capaces de conviure amb els altres com a membres plenament integrats en la nostra societat democràtica.
- Incentivar la comunitat educativa perquè duga a terme iniciatives que promocionen la convivència i previnguen la violència en el si de la institució escolar.
- Generalitzar les bones pràctiques que promocionen la convivència, amb la qual cosa es proporcionarà una major riquesa a tota la comunitat educativa.
- Ajudar els centres docents a elaborar i desenrotllar el pla de convivència.
Segona. Destinataris
Segons modalitats, podran participar en la present convocatòria els centres docents públics i privats concertats, que impartisquen ensenyances no universitàries a la Comunitat Valenciana, en qualsevol cicle o nivell d'Educació Infantil, Educació Primària, Educació Secundària Obligatòria, cicles formatius o Batxillerat, o programes de Formació de Persones Adultes.
Tercera. Modalitats
En la present convocatòria, s'establixen les modalitats següents:
Modalitat A: Projectes de convivència portats a la pràctica per la comunitat educativa dels centres docents públics i privats concertats que impartisquen ensenyances no universitàries a la Comunitat Valenciana, en els quals es promoga l'educació en la convivència com a part de l'educació integral de l'alumnat. Podran presentar-se els centres docents que impartisquen: Educació Infantil, Educació Primària, Educació Secundària Obligatòria, cicles formatius o Batxillerat, o programes de Formació de Persones Adultes.
Modalitat B: Creació d'audiovisuals, on queden reflectides tècniques i/o habilitats en resolució de conflictes o propostes per al manteniment d'un clima escolar adequat, i on puguen reflectir-se els beneficis que comporten estes bones pràctiques fent-nos reflexionar sobre la convivència escolar, la cooperació, la mediació i el respecte entre els membres de la comunitat educativa. Podran presentar-se els centres docents que impartisquen: Educació Secundària Obligatòria, cicles formatius o Batxillerat, o programes de Formació de Persones Adultes.
Modalitat C: Elaboració de pintures murals el contingut de les quals estimule la reflexió i sensibilització sobre la convivència i el manteniment d'un clima escolar adequat. Podran presentar-se els centres docents que impartisquen: Educació Infantil i Educació Primària.
Premi Extraordinari a la Convivència, a consideració del conseller d'Educació, al centre relacionat amb l'àmbit educatiu que s'haja distingit per la seua extraordinària activitat al servici dels objectius de la present convocatòria, i desenrotllen una labor destacable relacionada amb la convivència.
Quarta. Premis
1. Modalitat A
a) Es destinaran fins a un màxim de 19.500 euros, amb les quanties següents:
Educació Infantil i Primària:
1r premi: 4.000 euros.
2n premi: 3.000 euros.
3r premi: 2.000 euros.
ESO, Batxillerat, cicles formatius o programes de Formació de Persones Adultes:
1r premi: 4.500 euros.
2n premi: 3.500 euros.
3r premi: 2.500 euros.
b) S'entregarà un diploma acreditatiu a cada autor premiat, així com una placa commemorativa al centre guanyador. En cas que els autors siguen tots els alumnes d'una aula, s'entregarà un únic diploma a l'aula.
c) Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer de la comissió de valoració.
d) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
e) Tots els treballs que opten a esta modalitat, indicaran expressament i concretaran, segons siga procedent, el tipus de centre, perfil de l'alumnat, curs, cicle, etapa, nivell i grau.
f) Només es podrà presentar un treball per centre i nivell, i haurà de ser inèdit i original.
2. Modalitat B
a) Es destinaran un màxim de 9.000 euros, amb les quanties següents:
ESO, Batxillerat, cicles formatius de Grau Mitjà i Superior o programes de Formació de Persones Adultes:
1r premi: 4.000 euros.
2n premi: 3.000 euros.
3r premi: 2.000 euros.
b) S'entregarà un diploma acreditatiu a cada autor premiat, així com una placa commemorativa al centre guanyador. En cas que els autors siguen tots els alumnes d'una aula, s'entregarà només un diploma a l'aula.
c) Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer de la comissió de valoració.
d) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
e) El contingut dels audiovisuals haurà de ser inèdit i original.
f) Com a màxim, es podran presentar dos audiovisuals per centre.
3. Modalitat C
a) Es destinaran fins a un màxim de 6.500 euros, amb les quanties següents:
Educació Infantil i Primària:
1r premi: 3.000 euros.
2n premi: 2.000 euros.
3r premi: 1.500 euros.
b) S'entregarà un diploma acreditatiu a cada autor premiat, així com una placa commemorativa al centre guanyador. En cas que els autors siguen tots els alumnes d'una aula, s'entregarà només un diploma a l'aula.
c) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
d) Es podran concedir mencions honorífiques, sense dotació econòmica, si la qualitat dels murals presentats i no premiats ho permet, segons el parer de la comissió de valoració.
e) Es podrà presentar, com a màxim, un mural per centre educatiu.
f) Els murals que es presenten seran inèdits i originals.
4. Premi extraordinari
a) El conseller d'Educació, a proposta de la directora general d'Avaluació, Innovació i Qualitat Educativa i de la Formació Professional, i a la vista de la trajectòria seguida, d'haver desenrotllat una labor destacable relacionada amb la convivència, i els mèrits aconseguits en la dita matèria, la concessió d'un premi extraordinari a la convivència a aquell centre que s'haja distingit per la seua extraordinària activitat al desenrotllar actituds i comportaments en benefici de la convivència escolar.
b) Al premi d'esta modalitat es destinarà un màxim de 5.000 euros per al centre seleccionat, així com una placa commemorativa.
5. Creació de premis accèssit
Es podran concedir accèssits, amb una dotació màxima de 5.000 euros, si la qualitat dels treballs presentats (en qualsevol de les 3 modalitats i nivell educatiu) ho permet, segons el parer de la comissió de valoració.
a) Les quanties màximes segons modalitat i nivell serien, si és el cas:

b) S'entregarà un diploma acreditatiu a cada autor premiat, així com una placa commemorativa al centre guanyador. En cas que els autors siguen tots els alumnes d'una aula, s'entregarà només un diploma a l'aula.
6. El treball haurà de ser elaborat per l'alumnat del centre docent, pertanga al mateix grup-classe o no, coordinat i avalat per un professor o una professora.
7. S'inclourà una relació de l'alumnat participant i nom del professor o professora que coordina.
8. El treball podrà presentar-se en qualsevol dels idiomes oficials de la Comunitat Valenciana.
Quinta. Documentació a aportar en cada una de les modalitats
Els centres docents públics i privats concertats, que opten a estos premis, presentaran junt amb la sol·licitud (annex II):
Modalitat A
Projecte de convivència, en format llibre, i l'adjuntaran també en suport informàtic (format Word), amb un màxim de 40 pàgines numerades i redactades a una cara, incloent-hi els annexos, en grandària A4, amb un interlineat doble i utilitzant el tipus de lletra Arial, amb una grandària de 12 punts. Si es presentaren més de 40 pàgines, les addicionals no es tindran en compte en l'avaluació, ja pertanguen a la memòria o als annexos. Haurà d'aportar original i còpia.
Modalitat B
El contingut de l'audiovisual haurà d'ajustar-se al que es pretén aconseguir en la present orde; tindrà una duració màxima de 7 minuts i en suport VHS o CD en format VCD, DIVX, AVI, MPG i DVD. No s'admetran imatges, paraules altisonants ni sons, que puguen pertorbar l'objecte per al qual es realitza l'audiovisual.
Modalitat C
L'elaboració del mural tindrà unes dimensions mínimes de 2,5 x 1,6 metres. Es podran realitzar tant a l'exterior: parets o tanques del pati, fatxades del centre, com a l'interior: corredor, sala, aula. Per a la realització d'estos es podrà emprar tot tipus de tècniques pictòriques. El disseny haurà d'incloure obligatòriament algun contingut escrit, en valencià o castellà, relacionat amb la convivència, a més del nom del centre i una datació explícita de l'any 2008. Finalment, se'n realitzarà una fotografia en format JPG i en suport de CD (disc compacte). S'adjuntarà una explicació d'este per escrit, en paper a part. Com a màxim, un full.
Sexta. Presentació de sol·licituds
1. Els centres que desitgen participar en esta convocatòria hauran d'enviar, degudament omplida per part del director o el titular del centre docent, la sol·licitud segons el model annex II, junt amb els treballs i la modalitat, així com una fotocòpia compulsada del DNI.
2. El termini de presentació de sol·licituds finalitzarà el dia 20 de juny de 2008 a les 14 hores.
3. La sol·licitud es presentarà en el Registre General de la conselleria d'Educació (av. Campanar, 32, 46928 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
4. Quan es presente en una oficina de correus, es farà en sobre obert perquè el funcionari puga posar en la sol·licitud la data i el segell de correus abans de la seua certificació. Els participants que no presenten directament la sol·licitud en el Registre General de la conselleria d'Educació és convenient que comuniquen el lloc i la data de presentació de la sol·licitud al fax de la Direcció General d'Avaluació, Innovació i Qualitat Educativa i de la Formació Professional (96 318 46 24), a efectes merament informatius.
5. Els centres privats concertats, a més, hauran de presentar:
a) Document de manteniment de tercers (segons el model que figura en l'annex III).
b) Declaració responsable (segons el model que figura en l'annex IV) de no estar incurs en les prohibicions per a obtindre la condició de beneficiari, abans de la finalització del termini de presentació de les sol·licituds assenyalades en l'article 13 de la Llei 38/2003, de 17 de novembre, General de Subvencions.
c) Documentació acreditativa del fet que es troben al corrent de les seues obligacions tributàries (amb l'Agència Tributària i amb la hisenda autonòmica valenciana) i davant de la Seguretat Social, per mitjà de certificació referida al moment de finalització del termini de presentació de sol·licituds en els termes establits en els articles 13.7 i 14.1.e de la Llei 38/2003, de 17 de novembre, General de Subvencions.
6. Es presentarà una sol·licitud (segons el model que figura en l'annex II), per modalitat (A, B i/o C).
7. Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que en cas contrari es considerarà que desistix de la seua petició, amb la resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8. Segons l'article 17.3 m. de la Llei 38/2003, de 17 de novembre, General de Subvencions, els premis d'esta convocatòria seran compatibles amb altres premis i/o ajudes per les mateixes causes que són concedits estos premis per altres administracions o ens públics o privats.
9. La participació en la present convocatòria suposa l'acceptació expressa de totes les seues bases.
Sèptima: Procés de concessió de premis
1. Els treballs seran valorats per una comissió de selecció constituïda per:
President: cap d'àrea d'Avaluació, Innovació i Qualitat Educativa.
Vicepresident: cap del Servici d'Innovació Educativa.
Vocals:
Un representant del Comité d'Experts de l'Observatori per a la Convivència.
Un representant del Servici d'Innovació Educativa.
Un representant del Servici d'Ensenyaments en Valencià.
Un representant del Servici de Formació del Professorat.
Un tècnic de la Direcció General d'Avaluació, Innovació i Qualitat Educativa i de la Formació Professional, que actuarà com a secretari de la comissió de selecció, amb veu però sense vot.
L'inspector coordinador de la Comunitat Valenciana del PREVI.
Els inspectors coordinadors del programa per a la convivència corresponents a les tres direccions territorials de la conselleria d'Educació.
2. La comissió tindrà facultats per a resoldre tots els dubtes que apareguen en la interpretació de les bases, i podrà sol·licitar als participants els aclariments pertinents. La comissió de selecció podrà nomenar subcomissions amb tècnics i experts, si és el cas, per a la valoració dels treballs.
Octava: Criteris de valoració
1. Per a les modalitats A i B, els criteris de valoració seran els següents:
a) Originalitat i innovació del treball o projecte global, fins a un màxim de 10 punts.
b) Que puga ser difós o ser model utilitzat per a centres docents (en pàgines web, congressos, etc.), fins a un màxim de 5 punts.
c) Projectes o treballs en què hagen col·laborat conjuntament l'alumnat, el professorat i la resta de la comunitat educativa, fins a un màxim de 10 punts.
d) Si el dit projecte o treball és pràctic, aplicable i generalitzable a altres centres docents, fins a un màxim de 5 punts.
e) Treballs o audiovisuals que ajuden a respectar els principis i valors democràtics de tolerància en l'entorn social i que tinguen major impacte en el dit entorn, fins a un màxim de 10 punts.
2. Per a la modalitat C, creació de murals.
2.1. Els criteris de valoració seran els següents:
a) Els murals que millor reflectisquen la promoció de la convivència als centres escolars, fins a un màxim de 10 punts.
b) Els murals que millor empren les tècniques plàstiques per a difondre el missatge que es pretén transmetre, fins a un màxim de 5 punts.
c) Innovació, creativitat i originalitat, fins a un màxim de 5 punts.
2.2. En esta modalitat, la comissió podrà personar-se en el centre docent amb l'objectiu de valorar in situ els murals, si així es considera oportú.
Novena. Resolució de la convocatòria
1. Les propostes de la comissió seran inapel·lables.
2. La comissió, a la vista de la documentació presentada i de la consideració dels criteris d'avaluació, a través de la Secció d'Avaluació i Qualitat Educativa de la Direcció General d'Avaluació, que actuarà com a òrgan instructor del procediment, formularà la proposta de concessió dels premis a la directora general, que resoldrà la convocatòria per delegació del conseller.
3. La relació dels treballs premiats, amb l'especificació dels noms dels autors i les dotacions econòmiques que corresponguen a cada un dels centres docents premiats, es publicarà en el Diari Oficial de la Comunitat Valenciana.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present convocatòria és de sis mesos des de la data de finalització del termini d'entrega de les sol·licituds. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Deu. Pagament dels premis
1. El pagament de l'import corresponent als premis es realitzarà per transferència bancària al centre premiat.
2. El dit import estarà subjecte a les retencions fiscals pertinents, de conformitat amb la legislació vigent.
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei General de Subvencions.
4. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE de 18.11.2003).
5. Seran també aplicables els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE de 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
6. L'import econòmic dels premis de totes les modalitats s'incorporarà al pressupost del centre d'ensenyança, on el titular o director del centre premiat haurà d'acreditar la concessió i quantia del premi, com a beneficiari, per mitjà de la comunicació escrita a la Direcció General d'Avaluació, Innovació i Qualitat Educativa i de la Formació Professional, en el termini de 15 dies.
Onze. Propietat intel·lectual
Els autors dels treballs premiats es comprometen a cedir gratuïtament i per escrit els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra, incloent-hi les traduccions) d'estos per al seu exercici, per una sola vegada i en règim d'exclusivitat, i pel temps màxim legal permés, encara que la Generalitat podrà autoritzar-ne la publicació per compte dels autors o d'un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa i de la Formació Professional, les modificacions necessàries perquè es puguen publicar totalment o parcialment en el format que es considere més adequat.
El document de cessió s'ajustarà al model que figura com a annex V, i haurà de ser presentat, una vegada publicada la resolució de la concessió dels premis, en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de concessió dels premis i, si és el cas, al reintegrament d'este, amb exigència de l'interés de la demora.
La formalització de la cessió del dret de reproducció, distribució i traducció no implica compromís de publicació per part de la conselleria d'Educació.